b'\n_START_ARTICLE_\nUrzeala tronurilor\n_START_SECTION_\nIntriga\n_START_PARAGRAPH_\nUrzeala tronurilor urm\xc4\x83re\xc8\x99te simultan trei ac\xc8\x9biuni principale.\n_START_SECTION_\n\xc3\x8en Cele \xc8\x98apte Regate\n_START_PARAGRAPH_\nLordul Eddard Stark este patriarhul Casei Stark, una dintre principalele case nobile din Cele \xc8\x98apte Regate din Westeros, \xc8\x99i conduc\xc4\x83torul Nordului. L\xc3\xa2ng\xc4\x83 cetatea Winterfell, copiii lui Eddard descoper\xc4\x83 un lup str\xc4\x83vechi mort, ai c\xc4\x83rui pui au supravie\xc8\x9buit. Acest animal fiind simbolul Casei Stark, Eddard permite fiec\xc4\x83ruia din cei \xc8\x99ase copii ai s\xc4\x83i s\xc4\x83 p\xc4\x83streze unul, ca animal de companie._NEWLINE_Regele Robert Baratheon c\xc4\x83l\xc4\x83tore\xc8\x99te la Winterfell cu familia pentru a-i cere vechiului s\xc4\x83u prieten, Eddard, s\xc4\x83 devin\xc4\x83 M\xc3\xa2na Regelui, primul sfetnic \xc8\x99i conduc\xc4\x83torul militar al \xc8\x9binutului. Precedenta M\xc3\xa2n\xc4\x83, Lordul Jon Arryn, murise de cur\xc3\xa2nd. So\xc8\x9bia lui Eddard, Catelyn Stark, prime\xc8\x99te o scrisoare de la sora ei, Lysa Arryn, \xc3\xaen care se spune c\xc4\x83 moartea lui Jon Arryn a fost pus\xc4\x83 la cale de regina Cersei Lannister \xc8\x99i de puternica ei familie, Casa Lannister. De\xc8\x99i ezit\xc4\x83 s\xc4\x83 \xc3\xae\xc8\x99i p\xc4\x83r\xc4\x83seasc\xc4\x83 \xc3\xaendatoririle \xc8\x99i familia, Eddard este convins de so\xc8\x9bia lui s\xc4\x83 accepte postul, pentru a investiga moartea cumnatului s\xc4\x83u, Jon Arryn._NEWLINE_Fiul mijlociu al lui Eddard, Bran Stark, \xc3\xaei surprinde pe regina Cersei \xc8\x99i pe fratele ei geam\xc4\x83n, Jaime Lannister, \xc3\xaen timp ce fac dragoste. Pentru a p\xc4\x83stra secret\xc4\x83 aventura lor amoroas\xc4\x83, Jamie \xc3\xael arunc\xc4\x83 pe b\xc4\x83iat pe fereastra turnului \xc3\xaen care se aflau. \xc3\x8en mod surprinz\xc4\x83tor, Bran supravie\xc8\x9buie\xc8\x99te, dar este \xc3\xaen com\xc4\x83 \xc8\x99i schilodit pe via\xc8\x9b\xc4\x83. Deoarece Bran obi\xc8\x99nuia s\xc4\x83 se ca\xc8\x9bere pe ziduri \xc8\x99i pe pere\xc8\x9bii turnurilor, nimeni nu b\xc4\x83nuie\xc8\x99te nimic, crez\xc3\xa2nd c\xc4\x83 b\xc4\x83iatul a c\xc4\x83zut accidental._NEWLINE_Lordul Eddard c\xc4\x83l\xc4\x83tore\xc8\x99te spre sud, c\xc4\x83tre capitala regatului, Debarcaderul Regelui, \xc3\xaenso\xc8\x9bind anturajul regelui \xc8\x99i lu\xc3\xa2nd-\xc8\x99i \xc3\xaempreun\xc4\x83 cu el fetele, pe Sansa \xc8\x99i pe Arya. Sansa, care are 14 ani, vrea s\xc4\x83 devin\xc4\x83 o adev\xc4\x83rat\xc4\x83 doamn\xc4\x83, promi\xc8\x9b\xc3\xa2ndu-i-se c\xc4\x83 va deveni so\xc8\x9bia fiului de doisprezece ani al regelui, Joffrey. \xc3\x8ens\xc4\x83 t\xc3\xa2n\xc4\x83ra Arya este b\xc4\x83ie\xc8\x9boas\xc4\x83 \xc8\x99i prefer\xc4\x83 compania servitorilor \xc8\x99i a gardienilor. Un incident petrecut \xc3\xaentre Arya \xc8\x99i Joffrey duce la executarea pe nedrept a lupului Sansei, d\xc3\xa2nd prima m\xc4\x83sur\xc4\x83 a cruzimii psihopate a mo\xc8\x99tenitorului tronului. De\xc8\x99i nu dore\xc8\x99te asta, Arya \xc3\xae\xc8\x99i alung\xc4\x83 lupul, pentru a nu avea aceea\xc8\x99i soart\xc4\x83. La Debarcaderul Regelui, Eddard descoper\xc4\x83 c\xc4\x83 Arya a adus cu ea, pe furi\xc8\x99, o sabie numit\xc4\x83 Acul. Resemnat cu g\xc3\xa2ndul c\xc4\x83 nu va deveni niciodat\xc4\x83 o adev\xc4\x83rat\xc4\x83 doamn\xc4\x83, el angajeaz\xc4\x83 un maestru spadasin s\xc4\x83 o antreneze._NEWLINE_Catelyn opre\xc8\x99te o \xc3\xaencercare de asasinare a lui Bran, petrecut\xc4\x83 \xc3\xaen timp ce acesta e \xc3\xaen com\xc4\x83, lucru care dovede\xc8\x99te c\xc4\x83 acesta nu suferise, de fapt, un accident. Ea c\xc4\x83l\xc4\x83tore\xc8\x99te pe ascuns la Debarcaderul Regelui pentru a-i spune so\xc8\x9bului ei nout\xc4\x83\xc8\x9bile \xc8\x99i a-i ar\xc4\x83ta pumnalul folosit de asasin. Ajuns\xc4\x83 acolo, prietenul ei din copil\xc4\x83rie, Petyr Baelish, cunoscut sub numele de Dege\xc8\x9bel, descoper\xc4\x83 c\xc4\x83 pumnalul \xc3\xaei apar\xc8\x9bine fratelui lui Cersei, Tyrion Lannister, un om bolnav de nanism care e supranumit Pezevenghiul. Pe drumul spre cas\xc4\x83, Catelyn se intersecteaz\xc4\x83 cu Tyrion \xc8\x99i \xc3\xael captureaz\xc4\x83, duc\xc3\xa2ndu-l la Eyrie, unde sora ei, Lysa, \xc3\xael judec\xc4\x83 \xc8\x99i vrea s\xc4\x83 \xc3\xael execute. R\xc4\x83mas f\xc4\x83r\xc4\x83 op\xc8\x9biuni, Tyrion cere s\xc4\x83 fie judecat prin lupt\xc4\x83 \xc8\x99i \xc3\xae\xc8\x99i ob\xc8\x9bine libertatea atunci c\xc3\xa2nd companionul s\xc4\x83u c\xc3\xa2\xc8\x99tig\xc4\x83 duelul._NEWLINE_La Debarcaderul Regelui, Eddard se ocup\xc4\x83 de \xc3\xaendatoririle sale, investig\xc3\xa2nd \xc3\xaen paralel moartea M\xc3\xa2inii precedente. Regele Robert este interesat doar de b\xc4\x83utur\xc4\x83 \xc8\x99i distrac\xc8\x9bie, a\xc8\x99a \xc3\xaenc\xc3\xa2t organizeaz\xc4\x83 un turnir \xc3\xaen cinstea noii M\xc3\xa2ini. Merg\xc3\xa2nd pe urmele lui Jon Arryn, Eddard afl\xc4\x83 secretul care l-a ucis pe acesta: cei trei copii ai lui Robert \xc8\x99i Cersei \xc3\xael aveau ca tat\xc4\x83 pe Jaime Lannister, fiind, deci nelegitimi. Eddard \xc3\xaei ofer\xc4\x83 lui Cersei \xc8\x99ansa de a fugi, dar ea refuz\xc4\x83. \xc3\x8enainte de a fi informat despre descoperire, Regele Robert este omor\xc3\xa2t de un mistre\xc8\x9b \xc3\xaen timpul unei v\xc3\xa2n\xc4\x83tori, un accident pus pe seama st\xc4\x83rii sale de ebrietate. Fratele mai t\xc3\xa2n\xc4\x83r al lui Robert, Renly Baratheon, propune ca Eddard s\xc4\x83 se foloseasc\xc4\x83 de for\xc8\x9bele lor combinate \xc8\x99i s\xc4\x83 \xc3\xaei \xc3\xaendep\xc4\x83rteze pe Cersei \xc8\x99i pe copiii ei, \xc3\xaenainte ca Lannisterii s\xc4\x83 poate reac\xc8\x9biona. Eddard refuz\xc4\x83, consider\xc3\xa2nd un asemenea act lipsit de onoare. \xc3\x8en schimb, \xc3\xael angajeaz\xc4\x83 pe Dege\xc8\x9bel s\xc4\x83 o aresteze pe Cersei folosind garda cet\xc4\x83\xc8\x9bii, urm\xc3\xa2nd s\xc4\x83 o judece a doua zi. Dege\xc8\x9bel \xc3\xael tr\xc4\x83deaz\xc4\x83 \xc8\x99i cump\xc4\x83r\xc4\x83 de la Cersei c\xc4\x83pit\xc4\x83nia g\xc4\x83rzii, lu\xc3\xa2ndu-l prizonier pe Eddard \xc3\xaenainte ca acesta s\xc4\x83 apuce s\xc4\x83 anun\xc8\x9be public f\xc4\x83r\xc4\x83delegile reginei. Garda lui Eddard este ucis\xc4\x83, Sansa este luat\xc4\x83 prizonier\xc4\x83, dar Arya reu\xc8\x99e\xc8\x99te s\xc4\x83 fug\xc4\x83 din castel cu ajutorul instructorului ei. Tr\xc4\x83s\xc4\x83turile Aryei, nepotrivite vie\xc8\x9bii la curtea regal\xc4\x83, o fac apt\xc4\x83 s\xc4\x83 se ascund\xc4\x83 \xc8\x99i s\xc4\x83 supravie\xc8\x9buiasc\xc4\x83 \xc3\xaen mahalalele cet\xc4\x83\xc8\x9bii._NEWLINE_Joffrey este \xc3\xaencoronat rege, iar Cersei \xc3\xael convinge pe Eddard s\xc4\x83 semneze un act \xc3\xaen care recunoa\xc8\x99te c\xc4\x83 l-a tr\xc4\x83dat pe rege. El face acest gest pentru a salva via\xc8\x9ba fiicelor lui \xc8\x99i \xc3\xaen schimbul promisiunii c\xc4\x83 va fi exilat \xc3\xaen Rondul de Noapte. Dornic s\xc4\x83 \xc3\xae\xc8\x99i demonstreze puterea, regele Joffrey \xc3\xae\xc8\x99i sfideaz\xc4\x83 mama \xc8\x99i \xc3\xael execut\xc4\x83 public pe Eddard. Sansa este obligat\xc4\x83 s\xc4\x83 urm\xc4\x83reasc\xc4\x83 decapitarea tat\xc4\x83lui ei, la fel cum face \xc8\x99i Arya, din mul\xc8\x9bime. \xc3\x8enainte de reac\xc8\x9biona f\xc4\x83r\xc4\x83 s\xc4\x83 g\xc3\xa2ndeasc\xc4\x83, Arya este scoas\xc4\x83 din ora\xc8\x99 de Yoren, un membru al Rondului de Noapte care aduna noi recru\xc8\x9bi._NEWLINE_Astfel \xc3\xaencepe un r\xc4\x83zboi civil, cunoscut ulterior ca R\xc4\x83zboiul celor Cinci Regi. Sub pretextul r\xc4\x83zbun\xc4\x83rii pentru capturarea fiului s\xc4\x83u, Tyrion, lordul Tywin Lannister porne\xc8\x99te un r\xc4\x83zboi \xc3\xaempotriva Casei Tully, familia Catelynei Stark \xc8\x99i a Lysei Arryn. Robb Stark conduce armata nordicilor \xc3\xaen Riverlands pentru a-l ajuta pe lordul Hoster Tully \xc8\x99i a r\xc4\x83zbuna moartea tat\xc4\x83lui s\xc4\x83u. Asediul Riverrunului este condus de Jamie Lannister, \xc3\xaen timp ce lordul Tywin \xc3\xae\xc8\x99i \xc8\x9bine armata \xc3\xaen sudul r\xc3\xa2ului Trident, pentru a-l \xc3\xaempiedica pe Robb s\xc4\x83 avanseze c\xc4\x83tre Debarcaderul Regelui. Cu o mi\xc8\x99care \xc3\xaendr\xc4\x83znea\xc8\x9b\xc4\x83, Robb \xc3\xae\xc8\x99i desparte cavaleria \xc8\x99i infanteria, prima trimi\xc8\x9b\xc3\xa2nd-o spre Riverrun, iar a doua spre armata lui Tywin. Tywin, c\xc4\x83ruia i se al\xc4\x83tur\xc4\x83 eliberatul Tyrion, respinge pedestrimea lui Robb, dar descoper\xc4\x83 prea t\xc3\xa2rziu c\xc4\x83 aceasta era doar o momeal\xc4\x83. Cur\xc3\xa2nd dup\xc4\x83 aceea, for\xc8\x9bele lui Robb surprind \xc8\x99i distrug armata Lannister campat\xc4\x83 \xc3\xaen fa\xc8\x9ba Riverrunului, captur\xc3\xa2ndu-l pe Jaime. Tywin se retrage \xc3\xaen castelul Harrenhal. Cu via\xc8\x9ba lui Jaime \xc3\xaen m\xc3\xa2inile \xc3\xaendureratei familii Stark, Tywin este \xc3\xaenfuriat c\xc4\x83 fiica lui, Cersei, nu l-a putut struni pe regele Joffrey. Demonstr\xc3\xa2ndu-\xc8\x99i puterea pe care o de\xc8\x9bine asupra copiilor s\xc4\x83i, lordul Tywin \xc3\xaei ordon\xc4\x83 lui Tyrion s\xc4\x83 devin\xc4\x83 M\xc3\xa2na Regelui \xc8\x99i s\xc4\x83 \xc3\xaent\xc4\x83reasc\xc4\x83 controlul Casei Lannister asupra Debarcaderului Regelui._NEWLINE_Renly Baratheon proclam\xc4\x83 nelegitimitatea lui Joffrey \xc8\x99i se declar\xc4\x83 Rege de Westeros, devenind al doilea din r\xc4\x83zboiul celor cinci regi. Robb Stark devine al treilea, atunci c\xc3\xa2nd cei din casele Stark \xc8\x99i Tully \xc3\xael proclam\xc4\x83 Rege al Nordului.\n_START_SECTION_\nPe Zid\n_START_PARAGRAPH_\nFrontiera nordic\xc4\x83 a Celor \xc8\x98apte Regate este fortificat\xc4\x83 cu un Zid, o veche barier\xc4\x83 de ghea\xc8\x9b\xc4\x83 care se \xc3\xaentinde pe 300 de mile \xc8\x99i are 700 de picioare \xc3\xaen\xc4\x83l\xc8\x9bime. Ea este administrat\xc4\x83 de fr\xc4\x83\xc8\x9bia Rondului de Noapte. \xc3\x8en \xc8\x9binuturile f\xc4\x83r\xc4\x83 legi de la nordul Zidului, membrii unei mici patrule de Cerceta\xc8\x99i descoper\xc4\x83 fiin\xc8\x9be de legend\xc4\x83, fiind uci\xc8\x99i cu to\xc8\x9bii \xc3\xaen afara unuia. \xc3\x8ennebunit, supravie\xc8\x9buitorul fuge la sud de Zid, unde e capturat \xc8\x99i executat ca dezertor._NEWLINE_Jon Snow, bastardul lordului Eddard Stark, se simte tot mai nesigur privind viitorul s\xc4\x83u \xc3\xaen Casa Stark. \xc3\x8encurajat de unchiul s\xc4\x83u, Benjen Stark, Primul Cerceta\xc8\x99 al Rondului de Noapte, Jon decide s\xc4\x83 se al\xc4\x83ture fr\xc4\x83\xc8\x9biei. La Zid, Jon simte la \xc3\xaenceput dispre\xc8\x9b fa\xc8\x9b\xc4\x83 de colegii lui recru\xc8\x9bi, majoritatea fiind criminali exila\xc8\x9bi la Zid ca alternativ\xc4\x83 la \xc3\xaenchisoare sau execu\xc8\x9bie. \xc3\x8en cele din urm\xc4\x83, renun\xc8\x9b\xc4\x83 la prejudec\xc4\x83\xc8\x9bi, une\xc8\x99te recru\xc8\x9bii \xc3\xaempotriva instructorului lor sadic \xc8\x99i \xc3\xael protejeaz\xc4\x83 pe fricosul, dar bunul la suflet, Samwell Tarly. Jon sper\xc4\x83 ca abilit\xc4\x83\xc8\x9bile sale de lupt\xc4\x83 superioare s\xc4\x83 \xc3\xael ajute s\xc4\x83 se al\xc4\x83ture Cerceta\xc8\x99ilor, armata fr\xc4\x83\xc8\x9biei. Spre dezam\xc4\x83girea sa, prime\xc8\x99te misiunea de a deveni servitorul Lordului Comandant al Rondului, Jeor Mormont, dar descoper\xc4\x83 c\xc4\x83 aceast\xc4\x83 slujb\xc4\x83 \xc3\xael preg\xc4\x83te\xc8\x99te pentru a fi conduc\xc4\x83tor. El aranjeaz\xc4\x83 ca prietenul s\xc4\x83u, Sam, s\xc4\x83 devin\xc4\x83 servitorul b\xc4\x83tr\xc3\xa2nului Maester Aemon, o slujb\xc4\x83 perfect\xc4\x83 pentru educa\xc8\x9bia superioar\xc4\x83 a lui Sam \xc8\x99i pentru lipsa lui de abilit\xc4\x83\xc8\x9bi fizice._NEWLINE_Doi oameni mor\xc8\x9bi sunt readu\xc8\x99i de dincolo de Zid, cadavrele lor fiind reanimate noaptea ca r\xc4\x83zboinici. Imuni la r\xc4\x83nile f\xc4\x83cute de sabie, ei omoar\xc4\x83 \xc8\x99ase oameni. Unul dintre ei este f\xc4\x83cut buc\xc4\x83\xc8\x9bi de o duzin\xc4\x83 de fra\xc8\x9bi, \xc3\xaen timp ce Jon \xc3\xael salveaz\xc4\x83 pe Lordul Comandant Mormont distrug\xc3\xa2ndu-l singur pe al doilea cu ajutorul focului. \xc3\x8en semn de recuno\xc8\x99tin\xc8\x9b\xc4\x83, Mormont \xc3\xaei d\xc4\x83 lui Jon pre\xc8\x9bioasa sa sabie din o\xc8\x9bel valyrian, Gheara Lung\xc4\x83._NEWLINE_Afl\xc3\xa2nd despre moartea tat\xc4\x83lui s\xc4\x83u, Jon se furi\xc8\x99eaz\xc4\x83 de pe Zid, pentru a-l ajuta pe fratele lui vitreg, Robb, \xc3\xaen r\xc4\x83zboiul \xc3\xaempotriva Lannisterilor. Prietenii s\xc4\x83i din fr\xc4\x83\xc8\x9bie \xc3\xael prind \xc8\x99i \xc3\xael conving s\xc4\x83 se \xc3\xaentoarc\xc4\x83 \xc3\xaenainte ca dezertarea sa s\xc4\x83 fie observat\xc4\x83 (act pedepsit cu moartea). Mormont \xc3\xaei arat\xc4\x83 lui Jon c\xc4\x83 locul s\xc4\x83u este \xc3\xaen fr\xc4\x83\xc8\x9bie \xc8\x99i c\xc4\x83 r\xc4\x83zboiul pentru tron nu se compar\xc4\x83 cu r\xc4\x83ul pe care iarna \xc3\xael va aduce asupra lor dinspre nord.\n_START_SECTION_\n\xc3\x8en Est\n_START_PARAGRAPH_\nDincolo de mare, \xc3\xaen Ora\xc8\x99ul Liber Pentos, Viserys Targaryen tr\xc4\x83ie\xc8\x99te \xc3\xaen exil al\xc4\x83turi de sora sa de treisprezece ani, Daenerys. El este fiul \xc8\x99i singurul supravie\xc8\x9buitor de gen masculin al regelui asasinat Aerys II, uzurpat de regele Robert. Viserys a aranjat c\xc4\x83s\xc4\x83toria surorii sale cu Khal Drogo, conduc\xc4\x83torul unui grup nomad de r\xc4\x83zboinici c\xc4\x83l\xc4\x83re\xc8\x9bi Dothraki. Viserys pl\xc4\x83nuie\xc8\x99te s\xc4\x83 foloseasc\xc4\x83 armata lui Drogo pentru a revendica Tronul de Fier din Westeros pentru Casa Targaryen. Printre darurile de nunt\xc4\x83 se afl\xc4\x83 \xc8\x99i trei ou\xc4\x83 pietrificate de dragon, artefacte rare considerate extrem de valoroase dar inutile, \xc8\x9bin\xc3\xa2nd cont c\xc4\x83 dragonii au fost extermina\xc8\x9bi de secole. Un cavaler exilat din Westeros, Ser Jorah Mormont, i se al\xc4\x83tur\xc4\x83 lui Viserys pe post de sfetnic._NEWLINE_\xc3\x8en mod nea\xc8\x99teptat, Daenerys g\xc4\x83se\xc8\x99te \xc3\xaencredere \xc8\x99i iubire la so\xc8\x9bul ei barbar, concep\xc3\xa2nd \xc3\xaempreun\xc4\x83 un copil despre care profe\xc8\x9biile spun c\xc4\x83 \xc3\xaei va uni \xc8\x99i \xc3\xaei va conduce pe Dothraki. Drogo nu se arat\xc4\x83 interesat de cucerirea Westerosului, ceea ce \xc3\xael determin\xc4\x83 pe temperamentalul Viserys s\xc4\x83-\xc8\x99i loveasc\xc4\x83 sora. \xc3\x8en prim\xc4\x83 faz\xc4\x83, Drogo se mul\xc8\x9bume\xc8\x99te s\xc4\x83 pedepseasc\xc4\x83 izbuncnirea lui Viserys cu o umilire \xc3\xaen public. Dar c\xc3\xa2nd Viserys o amenin\xc8\x9b\xc4\x83 public pe Daenerys, Drogo \xc3\xael execut\xc4\x83 turn\xc3\xa2ndu-i aur topit pe cap, d\xc3\xa2ndu-i astfel \xc3\xaen mod simbolic "coroana" pe care \xc8\x99i-o dorea. Ca ultim mo\xc8\x99tenitor Targaryen, Daenerys preia rolul fratelui ei, urm\xc4\x83rind revendicarea tronului din Westeros._NEWLINE_Un asasin care dore\xc8\x99te s\xc4\x83 ob\xc8\x9bin\xc4\x83 favoruri de la regele Robert \xc3\xaencearc\xc4\x83 f\xc4\x83r\xc4\x83 succes s\xc4\x83-i otr\xc4\x83veasc\xc4\x83 pe Daenerys \xc8\x99i pe copilul ei nen\xc4\x83scut. \xc3\x8enfuriat, Drogo \xc3\xae\xc8\x99i d\xc4\x83 acordul s\xc4\x83 invadeze Westeros pentru a se r\xc4\x83zbuna. \xc3\x8en timp ce prad\xc4\x83 satele pentru a pune bazele invaziei, Drogo este r\xc4\x83nit. Rana se infecteaz\xc4\x83, a\xc8\x99a \xc3\xaenc\xc3\xa2t Daenerys cere unei maegi captive s\xc4\x83 foloseasc\xc4\x83 magia s\xc3\xa2ngelui pentru a-l salva. Tr\xc4\x83d\xc4\x83toarea maegi sacrific\xc4\x83 pruncul nen\xc4\x83scut al lui Daenerys pentru a da for\xc8\x9b\xc4\x83 vr\xc4\x83jii, men\xc8\x9bin\xc3\xa2ndu-l pe Drogo \xc3\xaen via\xc8\x9b\xc4\x83, dar \xc3\xaentr-o stare de legum\xc4\x83. Pe m\xc4\x83sur\xc4\x83 ce hoarda Dothraki r\xc4\x83mas\xc4\x83 f\xc4\x83r\xc4\x83 lider se destram\xc4\x83, lui Danaerys i se face mil\xc4\x83 de so\xc8\x9bul ei \xc8\x99i \xc3\xael sufoc\xc4\x83. Dornic\xc4\x83 de r\xc4\x83zbunare, o leag\xc4\x83 pe maegi de rugul funerar al lui Drogo. Privind cum arde rugul, Daenerys este vr\xc4\x83jit\xc4\x83 de frumuse\xc8\x9bea fl\xc4\x83c\xc4\x83rilor \xc8\x99i p\xc4\x83\xc8\x99e\xc8\x99te \xc3\xaen infernul lor, duc\xc3\xa2nd cu ea cele trei ou\xc4\x83 de dragon. C\xc3\xa2nd focul se stinge, ea apare cu arsuri grave, dar in viata , av\xc3\xa2nd al\xc4\x83turi trei pui de dragon nou-n\xc4\x83scu\xc8\x9bi. Ului\xc8\x9bi, pu\xc8\x9binii Dothraki r\xc4\x83ma\xc8\x99i \xc8\x99i Ser Jorah \xc3\xaei jur\xc4\x83 credin\xc8\x9b\xc4\x83. Fiind primul khal feminin \xc8\x99i mam\xc4\x83 a singurilor dragoni cunoscu\xc8\x9bi din lume, Daenerys este hot\xc4\x83r\xc3\xa2t\xc4\x83 s\xc4\x83 ridice o armat\xc4\x83 cu care s\xc4\x83 revendice tronul din Westeros.\n_START_SECTION_\nAdapt\xc4\x83ri\n_START_PARAGRAPH_\nUrzeala tronurilor \xc8\x99i romanele ulterioare ale seriei C\xc3\xa2ntec de ghea\xc8\x9b\xc4\x83 \xc8\x99i foc au fost adaptate \xc3\xaentr-un serial de televiziune de la HBO, \xc3\xaen benzi desenate, c\xc4\x83r\xc8\x9bi de joc, jocuri pe tabl\xc4\x83 sau video. Produc\xc4\x83torii serialului HBO au hot\xc4\x83r\xc3\xa2t c\xc4\x83 vor fi filmate doar \xc8\x99apte sezoane. George R. R. Martin se g\xc3\xa2nde\xc8\x99te \xc8\x99i la o adaptare cinematografic\xc4\x83 a seriei C\xc3\xa2ntec de ghea\xc8\x9b\xc4\x83 \xc8\x99i foc sau/\xc8\x99i a seriei de romane \xe2\x80\x9eTales of Dunk and Egg\xe2\x80\x9c.'